Moonspell

**Moonspell** é unha banda de doom metal portuguesa con elementos tomados do death metal, gothic metal, folk metal, black metal e metal industrial formada no 1992. Publicaron o seu primeiro EP *Under the Moonspell* no 1994, un ano antes de lanzar o primeiro álbum *Wolfheart*. A banda axiña acadou un status e se converteu nunha das máis coñecidas de Portugal.

Moonspell acadou o primeiro posto nas listas portuguesas co seu álbum *Sin/Pecado* e foi, xunto con Metallica e Iron Maiden, a única banda de metal en acadar o primeiro posto nas listas co seu álbum *Memorial*, no 2006. Con ese mesmo disco, Moonspell tamén se volveu a primeira banda portuguesa de metal en conseguir un disco de ouro.

## Historia 
### Primeiros anos (1992-1994) 
Inda que levaban tocando baixo o nome de *Morbid God* dende o 1989, non foi ata 1992 que se cambiaron o nome por Moonspell. Ese mesmo ano lanzan o sinxelo de promoción *Serpent Angel*. No 1993, o cantante Fernando Ribeiro, o batería Miguel Gaspar e o baixista Ares gravan a demo *Anno Satanae*, que garantiu un contrato coa editora francesa *Adipocere* para a gravación dun mini-cd que foi editado un ano despois co nome *Under the Moonspell*.

### *Wolfheart* e *Irreligious* (1995-1997) 
Despois do lanzamento de *Under the Moonspell*, Moonspell firmou coa Century Media para seis Cds. *Wolfheart* foi gravado en Alemaña e lanzado no 1995. Neste álbum abandonan en parte o estilo Black Metal e enfócanse máis cara ao Gothic Metal e o Folk Metal. O álbum foi todo un éxito, destacando a calidade das súas letras. Este éxito levounos de xira por Europa, entrando así na escena internacional. Durante a xira o guitarrista Mantus abandona a abanda e é substituído por Ricardo Amorim.

O seguinte CD foi o *Irreligious*, lanzado no 1996. O estilo deste álbum adéntrase aínda máis no Gothic Metal cós seus antecesores, máis de corte Black Metal. A canción *Opium* convértese no primeiro sinxelo de Moonspell, tema este inspirado no poema *Opiário* de Álvaro de Campos, heterónimo de Fernando Pessoa. Este CD vendeu 10.000 copias en Potugal.

Logo de conflitos legais coa banda, o baixista Ares deixa Moonspell e é substituído por Sérgio Crestana.

### *Sin Pecado* e *The Butterfly Effect* (1998-2000) 
*Sin/Pecado* (“Sin” significa “Pecado” en inglés) foi lanzado no 1998. É un traballo moito máis experimental que os seus predecesores. A canción *2econd Skin* foi lanzada coma sinxelo. É neste período do cando se grava o primeiro e único álbum de Daemonarch, proxecto paralelo constituído polos integrantes de Moonspell excepto o batería Mike Gaspar. Este álbum supón un retorno ás súas raíces Black Metal e as súas letras foron todas escritas por Fernando Ribeiro cando tiña entre 14 e 16 anos.

O seguinte álbum é *The Butterfly Effect*, gravado en Londres no 1999. É o álbum máis experimental da banda e inclúe riffs de guitarras afinadas de xeito máis grave e inquietantes pasaxes de sintetizador. Este álbum foi composto polo guitarrista/teclista Pedro Paixão e non foi moi ben recibido polos críticos de metal.

### *Darkness and Hope* e *The Antidote* (2001–2005) 
*Darkness and Hope* foi lanzado no 2001. Este traballo acadou o posto 79 nas listas Xermanas e as edicións especiais incluíron versións de Madredeus, Ozzy Osbourne e Joy Division. O tema *Nocturna* foi lanzado coma un sinxelo e con videoclip.

No 2003 a banda lanza *The Antidote*, con Niclas Etelävuori de Amorphis tocando o baixo como músico de sesión. O álbum foi lanzado cun libro homónimo escrito polo portugués José Luís Peixoto. Tanto o libro coma o CD comparten o mesmo concepto e historia e cada canción do CD é irmá dun capítulo do libro e resalta a historia das letras. *Everything Invaded* foi lanzado coma sinxelo e videoclip. A banda xirou por todo o mundo tocando mesmo no Rock in Rio de Lisboa no 2004. Dende este álbum nas xiras toca o baixo Aires Pereira

A comezos do 2004 a banda gravou unha versión do estándar de jazz ''I'll see you in my dreams* para a banda sonora da película portuguesa co mesmo título.

### *Memorial*, *Under Satanæ* e *Night Eternal* (2006–presente) 
*Memorial* foi lanzado no 2006. É o primeiro baixo a súa nova etiqueta SPV Steamhammer. O álbum encabezou a lista portuguesa na súa primeira semana e tamén entrou no Top 100 Alemán co número 68.

A pesar de que o álbum e máis duro que os anteriores foi moi ben recibido e mesmo saíu anunciado o seu lanzamento nos programas de novas portuguesas. Un novo lanzamento do álbum a finais do 2006 incluíu un DVD con actuacións en directo e os videoclups de *Finisterra* e * Luna*.

O 2 de novembro do 2006, Moonspell gañou un MTV Europe Music Award na categoría de mellor interpretación portuguesa.

*The Great Silver Eye*, un álbum recompilatorio de grandes éxitos foi lanzado no 2007.

Neste mesmo ano, Moonspell lanza *Under Satanæ*, unha regravación dalgúns dos primeiros temas da banda.

O último álbum chámase *Night Eternal*, lanzado no 2008. O tema principal do CD, *Scorpion Flower*, conta coa colaboración da cantante holandesa Anneke van Giersbergen (antiga membro de The Gathering).

Moonspell participou na xira *Blackest Of The Black* con Danzig, Winds Of Plague, Dimmu Borgir e Skeletonwitch.

Tamén particupou na xira *The Darkest Tour: Filthfest* no 2008 con Cradle of Filth, Gorgoroth, Septic Flesh e Asrai.

### Proxectos futuros 
Moonspell esta traballando nun novo álbum, que probábelmente saia á luz no 2011. Fernando describiu a súa música como “a cousa máis emocionante, sexy, escura, pesada e pegadiza escrita en anos”.

## Influencia da cultura portuguesa 
As influencias portuguesas poden atoparse na música de Moonspell na maior parte a través dos poemas líricos. A pesar de que a maioría das súas cancións están en inglés, *Trebraruna*, *Alma Mater* e *Atægina* de *Wolfheart*; *Full Moon Madness* do *Irreligious*; *Than The Serpents In My Hands* do *Darkness And Hope* están cantadas en portugués ou teñen caracterísiticas da cultura ou lingua portuguesa. Na música *Chorai Lusitânia* do *Under The Moonspell* é posíbel oír arranxos de guitarra portuguesa tradicionais. *Tebreruna* e *Ataegina* versan sobre as deusas da mitoloxía lusitana. Os primeiros catro versos de *Than The Serpents In My Hand* foron escritos por Mário Cesariny. *Os senhores da guerra* é unha versión do grupo luso Madredeus.

## Membros da banda 
### Actuais membros 
* Fernando Ribeiro (Langsuyar) – Cantante (1989–Presente).
* Miguel Gaspar (Mike/Nisroth) – Batería (1992–Presente)
* Ricardo Amorim (Morning Blade) – Guitarrista (1995–Presente)
* Pedro Paixão (Passionis/Neophytus) – Teclista/Guitarrista (1994–Presente)
* Aires Pereira (Ahriman) – Baixista (2003–Presente)

### Antigos membros 
* João Pedro – baixo (1989–1997)
* Sérgio Crestana – baixo (1997–2003)
* Waldemar Sorychta – baixo (2006- 2007)
* Niclas Etelävuori – baixo (2003–2008)

## Discografía 
### Álbums de estudio 
* *Wolfheart* (1995)
* *Irreligious* (1996)
* *Sin/Pecado* (1998)
* *The Butterfly Effect* (1999)
* *Darkness and Hope* (2001)
* *The Antidote* (2003)
* *Memorial* (2006)
* *Under Satanæ* (2007)
* *Night Eternal* (2008)
* *Alpha Noir/Omega White* (2012)
* *Extinct* (2015)
* *1755* (2017)
* *Hermitage* (2021)

### Recompilatorios 
* *Sin/Pecado + Irreligious* (2000)
* *Wolfheart/The Butterfly Effect* (2001)
* *The Great Silver Eye* (2007)
* *Under Satanæ* (2007)

### EPs 
* *Under the Moonspell* (1994)
* *2econd Skin* (1997)

### Demos 
* *Serpent Angel* (1992)
* *Anno Satanae'' (1994)

## Ligazóns externas 
* Web oficial (en inglés)
* Myspace Oficial (en inglés)
* Club de fans de Moonspell (en inglés)
* Outro club de fans de Moonspell (en inglés)